Poštovani Gospodine Fogel,

Drago mi je što sam kao član Sekcije za istoriju medicine prisustvovala promociji Vaše knjige u saradnji sa prof. dr Radojem Čolovićem i Draganom Pantelićem: „ JEVREJI PROFESORI MEDICINSKIH FAKULTETA U SRBIJI“. Čestitam na Vašem uspehu i podsećanju na njihov značajan doprinos u struci, nastavi na medicinskom fakultetu i nauci.

Kada vratim svoje sećanje na studentske dana vidim da od profesora čije biografije ćemo čitati u ovoj knjizi njih skoro deset su bili profesori mojoj generaciji studenata medicine koja se na Medicinski fakultet upisala školske 1964/65 godine i prema kojima moje kolege i ja imamo veliko poštovanje kao profesorima i divnim ljudima. Oni su svojim znanjem i ličnim primerom na nas studente imali veliki pozitivan uticaj. Pomenuću neke.

Već u prvim danima studiranja čula sam za poznatog profesora dr Srećka Podvinec koji je bio otac mog dobrog druga na vežbama iz fiziologije i tokom studija Mihaela Podvinec. On je krenuo očevim stopama i postao poznati Otorinolaringolog, živi i radi u u Švajcarskoj.

Kod tadašnjeg docenta, a ubrzo je postao profesor, Maksima Šternića položila sam praktični deo ispita iz neuropsihijatrije iako sam došla samo da slušam ispit (predispitna priprema). Ubrzo me uključio u pitanja i sa tačnim odgovorima dobih propusnicu da idem dalje na usmeni deo ispita. Slično je ponekad praktikovao i Prof. dr Vladimira F. Vujić.

Profesor dr Solomon Adanja je bio otac moje školske drugarice iz razreda Gordane Adanja u Trećoj beogradske gimnaziji .

Profesor dr Ruben Han studirao sa nama koji smo upisali medicinu 1964. godine. Bio nam je drag i dobar drug i kolega.

Posebno moje sećanje iz studentskih dana odnosi se na profesora dr Zdenka Leventala, mentora moja dva studentska rada iz istorije medicine. Prvi rad „Pegavac u Srbiji u Prvom svetskom ratu, izlagan je na VIII stručnom kongresu studenata medicine i stomatologije Jugoslavije aprila 1966. godine u Novom Sadu za koji mi je dodeljena Diploma i Prva nagrada.

Drugi rad „Pegavac u Narodnooslobodilačkom ratu bio je predstavljen na IX stručnom kongresu studenata medicine i stomatologije Jugoslavije koji je održan u Beogradu aprila 1967. godine. I ovaj moj rad iz istorije medicine bio je nagrađen Diplomom i Prvom nagradom a urađen je pod rukovodstvom mentora Profesora dr Zdenka Levntala.

Profesora dr Teodora Kovača iz Novog Sada i njegovu suprugu upoznala sam pre nekoliko godina na jednom od sastanaka Sekcije za istoriju medicine SLD u Sremskim Karlovcima. Pamtim ih po razumevanju i predusretljivosti prema meni kao mlađoj koleginici.

Sada bih Vas zamolila da dobijem iz vaše fotodokumentacije, sliku mog dragog profesora dr Zdenka Levntala i sliku „Proslava Purima u Jevrejskoj opštini Beograd 2008“ (u knjizi je uz bografiju dr Vere Lukić). Na toj slici vidim moju profesorku francuskog jezika Agnesu Eremija koja mi je bila i razredni starešina u prvom razredu gimnazije (druga sa desne strane). Ove godine napunila je 91 godinu. Njena životna priča i o stradanjima koja je pretrpela kao Jevrejka snimljen je dokumentarni film, a Mira Adanja Polak pripremila je emisiju sa naslovom „Važno je pamtiti.“

Hvala Vam mnogo.

Sa poštovanjem

Srdačan pozdrav

Prim dr Ilinka Vuković